גיא פניני

קריירה

גיא פניני גדל בקבוצות הילדים, הנערים והנוער של מכבי תל אביב, וזכה בדאבל של ליגת הנוער בעונת 2000/2001.
בסיום אותה עונה, בשנת 2001, החל לשחק בליגת העל, בקבוצת מכבי עירוני רעננה. באותה עונה קלע את הסל שהקנה לו פרסום רב: שלשת ניצחון מחצי מגרש במשחק נגד מכבי חיפה.
בעונת 2002/2003 התאחדה רעננה עם בני הרצליה והפכה ל"בני השרון". פניני נשאר בקבוצה, ועל אף גילו הצעיר מונה לקפטן הקבוצה בעונת 2003/2004. בשנים אלה רשם פניני התקדמות מקצועית משמעותית ובעונת 2005/2006 נבחר לחמישיית העונה.
ב-2006 עזב פניני את בני השרון, לאחר 4 עונות, וחתם בהפועל ירושלים, עמה זכה ב-2007 בתוארו הראשון - גביע המדינה, כאשר הוא קלע בגמר 10 נקודות. שנה אחר כך זכה עם הקבוצה בתואר פעם נוספת, כאשר פניני קלע 11 נקודות בגמר.
בשנת 2008 חתם פניני על חוזה עם קבוצת מכבי תל אביב, לפיו יעזוב את הפועל ירושלים, ישחק עונה אחת בקבוצה אירופית, ובסיומה יצטרף לשורותיה של מכבי. הוא לא הצליח למצוא קבוצה אירופית שתקלוט אותו לשורותיה עד התאריך שהיה נקוב בחוזה, ומצא עצמו במרכזו של סכסוך משפטי בין הפועל ירושלים לבין מכבי תל אביב. בסופו של דבר חתם בקבוצה הסרבית ז'לזניק בלגרד, ששיחקה גם בליגה האדריאטית. פניני הציג בקבוצה זו נתונים סבירים (8 נקודות בממוצע למשחק), אך עם פיטוריו של המאמן שהביאו לקבוצה, סלובודן קליפה, בראשית 2009, עזב גם הוא את הקבוצה והצטרף לקבוצת קראבנוס הקפריסאית.
בעונת 2009/2010 שב לישראל, והצטרף למכבי תל אביב. בעונה זו הוא זכה בגביע המדינה, אך לא באליפות אותה הפסידה מכבי להפועל גלבוע גליל בגמר הפיינל פור הישראלי. בעונת 2010/2011 הוא זכה בגביע, תוך שהוא קולע בגמר 21 נקודות, ובאליפות המדינה, ואף הגיע לגמר היורוליג שם הפסידה קבוצתו לפנאתינייקוס היוונית. בשנת 2012 הגיע עם מכבי תל אביב להצלבה ביורוליג שם הפסידה הקבוצה שוב לפנאתינייקוס. אולם, מכבי תל אביב גם ידעה הצלחות באותה שנה, כשזכתה באליפות הליגה האדריאטית, באליפות ישראל ובגביע המדינה.
לקראת עונת 2012/2013 מונה פניני לקפטן מכבי תל אביב, והחליף את טל בורשטיין שפרש בסיום עונת 2011/2012. ב-3 בדצמבר 2012 החליטה הנהלת הקבוצה על השעייתו של פניני, קניסתו במאה אלף שקלים ושלילת סרט הקפטן ממנו, על כך שבמהלך משחק דרבי נגד הפועל תל אביב יום קודם לכן קילל וגידף את שחקן הפועל יונתן שולדבראנד. ב-13 בדצמבר חתם על עסקת טיעון עם איגוד הכדורסל שבמסגרתה הודה בעבירות ונענש בהרחקה מ-4 משחקים ובקנס בסך 10,000 ש"ח. ב-22 בדצמבר חזר להתאמן ולשחק בקבוצה.
בעונת 2013/2014 חזר פניני להיות קפטן הקבוצה לאחר פציעתו של שון ג'יימס. בינואר 2014 הוטל עליו קנס של 13,000 אירו על ידי הנהלת היורוליג. הדבר נעשה לאחר שבשידור טלוויזיה נצפה תופס באשכיו של שחקן קבוצת לוקומוטיב קובאן, אלכס מאריץ', במהלך משחק במסגרת המפעל. הנהלת קבוצת מכבי תל אביב נמנעה מלפעול נגדו בעקבות התקרית. באותה עונה 2013/2014 זכה פניני עם מכבי תל אביב בגביע הליגה, בגביע המדינה, באליפות ישראל וביורוליג.
ב-10 בנובמבר 2014, במהלך משחק הדרבי הראשון של עונת 2014/2015 קרע פניני את גיד האכילס והושבת לכל העונה.
ב-1 ביולי 2017 הודיעה הנהלת מכבי תל אביב על עזיבתו של פניני, לאחר שמונה עונות במועדון. ב-3 ביולי 2017 חתם פניני בהפועל חולון. ב-15 בפברואר זכה עמה בגביע המדינה לאחר ניצחון בגמר על קבוצתו הקודמת מכבי תל אביב. זו הזכייה ה-9 שלו ברציפות בגביע, וה-11 שלו בסה"כ. למעשה, בכל 11 עונותיו האחרונות של פניני בישראל הוא זכה בגביע המדינה.

נבחרת לאומית

פניני שיחק בנבחרת הקדטים בין השנים 1998-1996, והיה אחד מהשחקנים המובילים בנבחרת העתודה שהגיעה למקום העשירי באליפות אירופה בשנת 2002.
הוא משחק כיום בנבחרת הלאומית של ישראל, והשתתף עמה באליפויות אירופה בשנים 2007, 2009 ו-2011. ב-17 ביולי 2012, מונה פניני לקפטן הזמני של נבחרת ישראל הבוגרת, במקומו של יותם הלפרין הפצוע.